Here is a page extracted from Wikipedia that may contain CSS, HTML, and a lot of unformatted text.

Title: Carik
Content: Carik inggih punika genah antuk anaké sané mamula padi utawi entik-entikan palawija sakadi jagung, séla, kedelé, miwah sané tiosan. Carik malakar aji tanah sané linggah utawi jimbar tur katanemin padi utawi palawija. Carik ketahnyané matumpuk tumpuk sané mawasta terasering, terasering punika maguna apang tanahé nénten embid utawi longsor. Ring cariké wénten sistem pengairan sané mawasta Subak tur kamanggala olih Pakaséh. Pakaséh puniki sané ngurusang indik pembagian yéh ring carik, nika mawinan makasami cariké polih yéh tur nénten nyat. Ring aab jagaté mangkin, akéh carik sané kaadep tur kagentosin antuk beton utawi wangunan-wangunan sané ageng. Nika mawinan carik ring Bali mangkin sayan abedik minakadi ring kota-kota ageng. Carik punika akéh kawigunannyané, carik kaanggén olih para petani antuk nanem entik-entikan, selanturnyané kaadol ring pasar. Carik taler ngranayang jagaté tis krana akéh oksigén sané kamedalang. Carik taler dados genah sané kaanggén maumah olih buron-buron sané genahnyané ring cariké sakadi balang, kakul, kedis cetrung, lindung, tur capung.

Suratan 

Genah